<classify> MAKAMU wa Rais, Samia Suluhu Hassan amefungua mkutano wa siku mbili wa wabunge wanawake wa Mabunge ya Jumuiya ya Madola Kanda ya Afrika CPA, na kuutaka Umoja wa Wanawake Tanzania UWT kuwa mstari wa mbele, kuwakomboa wanawake kisiasa ili washiriki katika chaguzi mbalimbali.Mkutano huo unawashirikisha wabunge wanawake kutoka mataifa yaliyoko Kusini mwa Jangwa la Sahara na unatarajiwa kumalizika leo jijini Arusha.Makamu wa Rais aliwataka wanawake, kushirikiana katika kusimamia demokrasia katika mataifa hayo ya Afrika, kwani wanakabiliwa na changamoto nyingi wanapoamua kujihusisha na masuala ya siasa katika nchi zao.Alitaja baadhi ya changamoto zinazowapata ni vitendo vya kunyanyaswa pale wanapoamua kugombea nafasi yoyote wakati wa mchakato wa uchaguzi.Viongozi wanawake ni watu muhimu katika Taifa lolote barani Afrika katika kusimamia amani, utulivu na mshikamano katika jamii, alisisitiza Makamu wa Rais.Tangu Serikali ya Awamu ya Tano iingie madarakani mwaka 2015 chini ya uongozi wa Rais John Pombe Magufuli imepanua wigo wa kuwepo na idadi kubwa ya viongozi wanawake katika nafasi ya uongozi, nafasi za utoaji wa maamuzi, madiwani na wabunge, aliongeza.Alisisitiza kuwa Serikali ya Tanzania imedhamiria kwa dhati kupanua wigo wa kuongeza nafasi za viongozi wanawake wakiwamo wabunge kwa lengo la kuweka usawa kati ya wanaume na wanawake katika uongozi.Aidha, alisema Tanzania imedhamiria kuongeza nafasi za wabunge wanawake ambao kwa sasa idadi ya wabunge wanawake katika Bunge la Jamhuri ya Muungano Tanzania ni 145 sawa na asilimia 36.9 kati ya wabunge wote 393.Alisema kutokana na hali hiyo, Tanzania ni nchi ya tano katika nchi za Jumuiya ya Madola barani Afrika kuwa na idadi kubwa ya wabunge wanawake.Hata hivyo, Makamu wa Rais alisema kumekuwapo na vitendo vya unyanyasaji wa kijinsia dhidi ya wanawake na kuwekewa vikwazo vingi pale wanawake wanapojitokeza kugombea nafasi wakati wa michakato ya chaguzi.Alitoa wito kwa UWT kuhamasisha watoto wa kike kuanzia ngazi za chini ili washiriki kikamilifu katika nafasi za kisiasa na uongozi kuanzia ngazi wanapokuwa shuleni.Alisema mkutano huo wa Chama cha Wanawake cha Mabunge ya Jumuiya ya Madola CWP Kanda ya Afrika ni fursa kubwa kwa wanawake kutoka kanda hiyo, kujengewa uwezo zaidi ili wawe mstari wa mbele katika kuhamasisha wanawake katika nchi zao kushiriki michakato yote ya uchaguzi.Spika wa Bunge la Tanzania, Job Ndugai na Spika wa Bunge hilo mstaafu, Anne Makinda wakizungumza katika mkutano huo, walitaja baadhi ya vikwazo vinavyowakwamisha wanawake kuingia katika michakato ya uchaguzi kuwa ni kuwapo kwa majungu dhidi ya wanawake wanapojitokeza kugombea.  <topic>: KITAIFA 